'Daar was nie wapens en ammunisie op vlug' | Maroela Media
Die Suid-Afrikaanse Inkomstediens (SAID) ontken dat 'n huurvlug wat van die Waterkloof-lugmagbasis sou opstyg aanvalsgewere en ammunisie aan boord gehad het.
Rapport het verlede Sondag berig dat daar R4- en R5-aanvalsgewere, masjiengewere, pistole en ammunisie aan boord die vliegtuig gevind is. Volgens die berig was dit 'n gehuurde SAL-vlug na Havana en oënskynlik gereël om Kubaanse tegnici huis toe te neem.
Volgens Rapport se berig is die vlug gekanselleer nadat doeanebeamptes bewus geraak het van die aansienlike hoeveelheid oorlogstuig wat deel van die vrag was.
Sicelo Mkosi, 'n woordvoerder van die SAID, het egter gesê mediaberigte hieroor bevat feitefoute. "Die vliegtuig, 'n huurvlug, wat Vrydag 22 Julie van die Internasionale Lughawe OR Tambo sou vertrek, is gekanselleer."
Volgens Mkosi sou die vliegtuig toe die volgende dag van die Waterkloof-lugmagbasis vertrek.
"Ons kan bevestig dat ons doeanebeamptes deur die Suid-Afrikaanse Weermag van die vlugskedule ingelig is sodat ons die nodige ondersoeke soos normaalweg, waaronder inspeksie van die vlug vir verbode en beperkte goedere, kon doen."
Volgens Mkosi het doeanebeamptes saam met weermaglede die vliegtuig geïnspekteer. "Daar is nie wapens of ammunisie in die vlugvrag of passasiers se bagasie tydens die inspeksie gevind nie." Volgens Mkosi was daar ook geen inligting oor vuurwapens of ammunisie in die dokumente wat aan die doeanebeamptes voorgelê is nie.
Mkosi het bevestig dat die vliegtuig Vrydag en Saterdag deur doeanebeamptes deursoek is en dat daar geen teken van wapens of ammunisie was nie. "Dit is vir ons 'n raaisel waar hierdie berigte van wapens en ammunisie vandaan kom," het hy aan Maroela Media gesê.
Brig.genl. Mafi Mgobozi, woordvoerder van die weermag, het ook vroeër die week aan News24 gesê daar was nie wapens en ammunisie op die vlug nie. "Die toerusting was swaarvoertuigsimuleerders wat vir opleidingdoeleindes gebruik word en deur doeanebeamptes en Armscor goedgekeur is."
Die vuurwapens by my huis is ook net simuleerders waarmee ek myself oplei om te skiet.
Jy kan in elkgeval niks glo wat hulle sê nie. Ontken of erken nie in hulle woordeskat nie.
'n Vooraanstaande gerespekteerde koerant sou nie twak plaas nie. Maar so ken ons mos die regering met hul entiteite, "dodge & dive"! O'ja en dan spin dit dat die biesies bewe.